CELEX: 52021PC0429
Language: bg
Date: 2021-07-20
Title: Предложение за ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА за изменение на Директива (ЕС) 2019/1153 на Европейския парламент и на Съвета по отношение на достъпа на компетентните органи до централизираните регистри на банковите сметки чрез единната точка за достъп

ЕВРОПЕЙСКА КОМИСИЯ
            Брюксел, 20.7.2021
            COM(2021) 429 final
            2021/0244(COD)
            Предложение за
            ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА 
            за изменение на Директива (ЕС) 2019/1153 на Европейския парламент и на Съвета по отношение на достъпа на компетентните органи до централизираните регистри на банковите сметки чрез единната точка за достъп
            {SWD(2021) 210 final}
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Както се подчертава в стратегията на ЕС за борба с организираната престъпност за периода 2021—2025 г.
                     1
                  , Европейският съюз трябва да засили борбата срещу финансовите средства с престъпен произход. Организираните престъпни групи използват огромните си незаконни печалби, за да проникват в законната икономика и държавните институции, като не зачитат върховенството на закона и основните права и подкопават правото на хората на безопасност, както и доверието им в публичните органи. През 2019 г. незаконните приходи, реализирани чрез престъпни дейности в ЕС, възлизаха на 139 милиарда евро
                     2
                  , което съответства на 1 % от неговия брутен вътрешен продукт. Въпреки разработването на правна рамка за възстановяване на активи на равнището на ЕС и на национално равнище се конфискува само малък процент от средствата и облагите от престъпна дейност
                     3
                  . 
               
               
                  Бързият достъп до финансова информация е от решаващо значение за ефективните финансови разследвания и успешното проследяване и конфискуване на средствата и облагите от престъпна дейност. Във връзка с това е жизненоважно да бъде известно кой притежава банкова сметка в държава членка, различна от държавата, която извършва разследването: не само за да може да се установи на коя държава членка следва да се изпратят заповеди за замразяване и конфискация
                     4
                  , но и за да се предоставят на разследващите органи насочващи елементи от потенциално решаващо значение. За да могат обаче органите, отговарящи за предотвратяването, разкриването, разследването или наказателното преследване на престъпления в една държава членка, да получават информация за обекти на разследване, които притежават банкови сметки в друга държава членка, понастоящем те трябва да събират информацията чрез канали за полицейско сътрудничество или съдебно сътрудничество. Това често е тромав процес, изискващ време, който възпрепятства бързия достъп до информация, както е показано в приложение 7 към оценката на въздействието, придружаваща пакета от законодателни предложения на Комисията относно борбата с изпирането на пари и финансирането на тероризма и правоприлагането. 
               
            
            
               Съгласно член 32а от (петата) Директива относно борбата с изпирането на пари
                  5
                държавите членки трябва да създадат централизирани автоматизирани механизми, като например централни регистри или централни електронни системи за извличане на данни, за да позволят идентификацията на всички физически или юридически лица, които притежават или контролират платежни сметки, банкови сметки и банкови сейфове. 
            
            
               С Директива (ЕС) 2019/1153
                  6
                понастоящем вече се изисква държавите членки да определят органите, компетентни за предотвратяването, разкриването, разследването или наказателното преследване на престъпления, за да могат те да получават достъп до и да извършват търсене в централизираните автоматизирани механизми (посочени в Директива (ЕС) 2019/1153 като централизирани регистри на банковите сметки — терминът, който се използва по-нататък). С Директивата също се изисква определените от тях компетентни органи да включват служби за възстановяване на активи и на държавите членки се предоставя възможност да определят данъчни органи и органи за борба с корупцията като компетентни органи, доколкото са компетентни за предотвратяването, разкриването, разследването или наказателното преследване на престъпления съгласно националното право. Крайният срок за транспониране на Директивата е 1 август 2021 г. 
            
            
               Съгласно предложението на Комисията за нова директива относно борбата с изпирането на пари, която се представя заедно с настоящото предложение, държавите членки гарантират, че информацията от централизираните регистри на банковите сметки е достъпна чрез единната точка за достъп до регистрите на банковите сметки (РБС), която ще бъде разработена и поддържана от Комисията
                  7
               . Чрез обвързването на централизираните регистри на банковите сметки органите с достъп до единната точка за достъп до РБС ще могат да установяват бързо дали дадено лице притежава банкови сметки в други държави членки, без да се налага да питат всички свои колеги във всички държави членки. В съответствие с правното основание за нея (член 114 от Договора за функционирането на Европейския съюз (ДФЕС) с новата директива относно борбата с изпирането на пари достъп до единната точка за достъп до РБС ще се предоставя само на звената за финансово разузнаване (ЗФР), националния орган, който получава доклади за подозрителни сделки от задължени лица
                  8
                и ги препраща, по целесъобразност, на разследващите органи. В интерес на борбата с тежките престъпления обаче, и по-специално в интерес на извършването на ефективни финансови разследвания органите, компетентни за предотвратяването, разкриването, разследването или наказателното преследване на престъпления, трябва също така да имат достъп до единната точка за достъп до РБС, който им позволява да определят, анализират и тълкуват финансовата информация, имаща отношение към наказателното производство.
            
            
               Целта на настоящото предложение е да бъде разширен достъпът до единната точка за достъп до РБС, въведен с новата Директива относно борбата с изпирането на пари, по отношение на органите, компетентни за предотвратяването, разкриването, разследването или наказателното преследване на престъпления, които са определени като компетентни органи съгласно член 3, параграф 1 от Директива (ЕС) 2019/1153. 
            
            
               •Съгласуваност с действащите разпоредби в тази област на политиката
            
            
               
                  Това предложение допълва разпоредбите относно единната точка за достъп до РБС, включени в предложението на Комисията за новата Директива относно борбата с изпирането на пари.
               
               
                  Основанието за рамката относно борбата с изпирането на пари (член 114 от ДФЕС) е свързано с вътрешния пазар и целта е да бъде предотвратено използването на финансовата система на Съюза за целите на изпирането на пари и финансирането на тероризма. С настоящото предложение се допълва и се надгражда превантивният аспект на политиките за борба с изпирането на пари и финансирането на тероризма и се подсилва правната рамка от гледна точка на сътрудничеството в областта на правоприлагането. 
               
               
                  Настоящото предложение е в съответствие с плана за действие за всеобхватна политика на Съюза за предотвратяване на изпирането на пари и финансирането на тероризма, приет от Комисията през май 2020 г.
                     9
                   В плана за действие се подчертава, че взаимосвързаността на централизираните регистри на банковите сметки в целия ЕС е необходима, за да се ускори достъпът на ЗФР и правоприлагащите органи до информация за банкови сметки и да се улесни трансграничното сътрудничество. В Стратегията на ЕС за Съюза на сигурност (юли 2020 г.)
                     10
                   също така се подчертава, че това свързване би могло значително да ускори достъпа на ЗФР и компетентните органи до финансова информация. Новата стратегия на ЕС за борба с организираната престъпност означава, че Комисията ще преразгледа Директива (ЕС) 2019/1153, за да предостави на правоприлагащите органи достъп до бъдещата платформа, свързваща централизираните регистри на банковите сметки в целия Съюз.
               
            
            
               •Съгласуваност с други политики на Съюза
            
            
               
                  Предложената директива е в съответствие с целите на политиката на Съюза, по-специално борбата с тежките престъпления, както и с рамката за предотвратяване на изпирането на пари и финансирането на тероризма, включително новия пакет относно борбата с изпирането на пари.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  В съответствие с правното основание, използвано за приемането на правния акт, който се изменя, т.е. Директива (ЕС) 2019/1153, правното основание за предложената директива е член 87, параграф 2 от ДФЕС. С посочената разпоредба на Съюза се предоставя възможност да приема мерки относно полицейското сътрудничество, което обединява компетентните органи на държавите членки (включително полицейските, митническите и други специализирани правоприлагащи служби), по-специално по отношение на събирането, съхраняването и обмена на подходяща информация за предотвратяването или разкриването на престъпления, както и на действията по разследване.
               
            
            
               •Субсидиарност (при неизключителна компетентност) 
            
         
         
            
               
                  В съответствие с принципа за субсидиарност, формулиран в член 5, параграф 3 от Договора за Европейския съюз (ДЕС), целите на предложението не могат да бъдат постигнати в достатъчна степен само от държавите членки и следователно могат да бъдат постигнати по-добре на равнището на Съюза. Обхватът на предложението не надхвърля необходимото за постигането на тези цели. 
               
               
                  Организираните престъпни групи често функционират през границите, наред с другото, с цел да скрият и реинвестират незаконно придобитите си активи. Заплахата организираните престъпни групи да канализират незаконните си печалби, за да проникнат в икономиката, засяга Съюза като цяло и поради това е необходима реакция на равнището на ЕС. 
               
            
            
               •Пропорционалност
            
            
               
                  В съответствие с принципа на пропорционалност, изложен в член 5, параграф 4 от ДЕС, настоящото предложение е ограничено до това, което е необходимо и пропорционално, за да бъдат улеснени използването и споделянето на относима финансова информация от публичните органи, които са длъжни да защитават гражданите на Съюза. 
               
               
                  С Директива (ЕС) 2019/1153 се предоставя достъп само до ограничен набор от информация (например името на титуляря, номера на банковата сметка), която е строго необходима за установяване дали обектът на разследване притежава сметка в банка и в кои банки. Същото ограничение ще се прилага и по отношение на възможностите за достъп и търсене чрез единната точка за достъп до РБС, която се създава с настоящото предложение. 
               
            
            
               Съответно компетентните органи на други държави членки ще могат да осъществяват пряк достъп и търсене в следния ограничен набор от информация чрез единната точка за достъп до РБС (вж. член 4, параграф 2 във връзка с член 2, параграф 7 от Директива (ЕС) 2019/1153; вж. също член 32а, параграф 3 от настоящата Директива относно борбата с изпирането на пари, както и член 14, параграф 3 от предложената нова Директива относно борбата с изпирането на пари и член 18, параграф 1 от предложения нов Регламент относно борбата с изпирането на пари):
            
            
               ·за клиента — титуляр на сметката и всяко лице, което претендира, че действа от името на клиента: името, допълнено от другите изисквани данни за идентификация, или уникален идентификационен номер;
            
            
               ·за действителния собственик на клиента — титуляр на сметката: името, допълнено от другите изисквани данни за идентификация, или уникален идентификационен номер;
            
            
               ·за банковата или разплащателната сметка: международен номер на банкова сметка (IBAN) и датата на откриване и закриване на сметката;
            
            
               ·за банковия сейф: името на лицето, наело банковия сейф, допълнено от другите изисквани данни за идентификация или уникален идентификационен номер и срока за наемане на банковия сейф.
            
            
               
                  Следователно съгласно мерките от настоящото предложение органите, компетентни за предотвратяването, разкриването, разследването или наказателното преследване на престъпления, все още няма да могат да получават достъп до и да извършват търсене на чувствителна информация, като например информация за сделки или салдото по сметки. Достъпна чрез единната точка за достъп до РБС ще стане само информацията, която е строго необходима за установяването на титуляря на банкова или платежна сметка или банков сейф. След като чрез достъпа, предоставен съгласно настоящото предложение, органите установят в коя финансова институция обектът на разследването притежава банкова сметка в друга държава членка, когато бъде счетено за необходимо, те ще трябва да поискат допълнителна информация (например списък на сделките) чрез подходящи канали за полицейско или съдебно сътрудничество.
               
            
            
               •Избор на инструмент
            
            
               
                  Настоящото предложение е под формата на директива, като включва изменение на Директива (ЕС) 2019/1153. 
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Становища на други институции и от консултации със заинтересованите страни
            
            
               В заключенията на Съвета относно засилването на финансовите разследвания за борба с тежката и организираната престъпност от юни 2020 г.
                  11
                държавите членки призоваха Комисията да разгледа възможността за допълнително укрепване на правната рамка с цел свързване на националните централизирани регистри на банковите сметки, така че да се ускори достъпът до финансова информация и да се улесни трансграничното сътрудничество между компетентните органи в целия Съюз. 
            
            
               В резолюцията си от 10 юли 2020 г.
                  12
                Европейският парламент приветства плана на Комисията за осигуряване на взаимна свързаност между централизираните регистри на банковите сметки с цел ускоряване на достъпа до финансова информация за правоприлагащите органи и ЗФР по време на различните етапи на разследване и улесняване на трансграничното сътрудничество при пълно спазване на приложимите правила за защита на данните.
            
            
               В процеса на изготвяне на настоящото предложение Комисията се консултира със службите за възстановяване на активи на срещите на платформата на службите за възстановяване на активи и чрез неформални и целенасочени консултации. Те подкрепиха инициативата изцяло.
            
            
               •Оценка на въздействието
            
            
               
                  Предложението е подкрепено от оценката на въздействието на предложения нов пакет относно борбата с изпирането на пари (по-специално приложение 7 към него относно взаимното свързване на регистрите на банковите сметки), за която Комитетът за регулаторен контрол издаде положително становище на 4 декември 2020 г. В работен документ на службите на Комисията, който е приложен към предложението, допълнително се анализират положението и въздействието от разширяване на достъпа до взаимосвързаните системи на централизираните регистри на банковите сметки, също така и по отношение на органите, компетентни за предотвратяването, разкриването, разследването или наказателното преследване на престъпления, определени съгласно Директива 2019/1153. 
               
            
         
         
            
               •Основни права
            
            
               
                  С настоящото предложение на ясно определените органи, компетентни за предотвратяването, разкриването, разследването или наказателното преследване на престъпления, ще бъде предоставен достъп до взаимосвързаната система на централизираните регистри на банковите сметки — единната точка за достъп до РБС. Това ще им позволи да установяват бързо дали дадено лице притежава банкови сметки в други държави членки, без да се налага да изпращат искане до всички свои колеги във всички държави — членки на ЕС. 
               
               
                  В централизираните регистри на банковите сметки се централизират лични данни, свързани с юридически и физически лица. Поради това разширяването на достъпа до единната точка за достъп до РБС ще окаже въздействие върху основните права на субектите на данни, по-специално по отношение на правото на неприкосновеност на личния живот и правото на защита на личните данни (съответно членове 7 и 8 от Хартата на основните права на Европейския съюз („Хартата“). 
               
               
                  Всички произтичащи ограничения върху упражняването на правата и свободите, признати с Хартата, по-специално предвидените в членове 7 и 8 от нея, отговарят на изискванията, определени от Хартата, по-специално тези от член 52, параграф 1 от нея. 
               
               
                  Ограничението е предвидено в закон и е оправдано от необходимостта за преследване на цел от общ интерес, призната от Съюза, а именно борбата с тежката престъпност. 
               
               
                  Освен това същността на въпросните права и свободи се зачита, а ограниченията са пропорционални на преследваната цел. 
               
               
                  Що се отнася до правото на неприкосновеност на личния живот, въздействието е ограничено, особено след като с настоящото предложение не се изисква събирането на допълнителни данни за титуляря на сметката и като се има предвид, че информацията от други държави членки, която е достъпна чрез единната точка за достъп до РБС, може вече да бъде получена чрез канали за полицейско и съдебно сътрудничество. Освен това намесата в правото на неприкосновеност на личния живот ще бъде относително ограничена от гледна точка на тежестта, тъй като данните, които са предмет на достъп и търсене, не обхващат финансови сделки или салдото по сметки. Те ще обхващат ограничен набор от информация (например името на титуляря и номера на банковата сметка), която е строго необходима на компетентния орган на дадена държава членка за установяване в коя(и) банка(и) в друга държава членка обектът на дадено разследване притежава сметка.
               
               
                  Що се отнася до защитата на личните данни на физическите лица, информацията относно банковите сметки може да представлява лични данни, като достъпът до тези данни от органите, компетентни за предотвратяването, разкриването, разследването или наказателното преследване на престъпления, ще представлява обработване на лични данни. Обработването на лични данни от централизираните регистри на банковите сметки, предмет на достъп и търсене от тези органи чрез единната точка за достъп до РБС, ще подлежи на националните закони, транспониращи Директива (ЕС) 2016/680, какъвто е понастоящем случаят с данните, предмет на достъп и търсене въз основа на Директива (ЕС) 2019/1153 в настоящия ѝ вид. 
               
               
                  Освен това защитните мерки и ограниченията, които вече са предвидени в Директива (ЕС) 2019/1153, ще се прилагат и по отношение на всеки пряк достъп или търсене от определените органи до или в централизираните регистри на банковите сметки на други държави членки чрез единната точка за достъп до РБС. Става въпрос по-специално за защитните мерки и ограниченията, предвидени в членове 3, 4, 5 и 6 от посочената директива, в които по-специално се посочва следното:
               
            
            
               ·Единствено органите, компетентни за предотвратяването, разкриването, разследването или наказателното преследване на престъпления, които са определени от държавите членки, ще могат да получават достъп до и да извършват търсене в централизираните регистри на банковите сметки, включително чрез единната точка за достъп до РБС (член 3, параграф 1 във връзка с новия член 4, параграф 1а от Директивата). 
            
            
               ·Правомощието да получават достъп до и да извършват търсене в централизираните регистри на банковите сметки чрез единната точка за достъп до РБС се предоставя единствено за целите на предотвратяването, разкриването, разследването или наказателното преследване на „тежки престъпления“ или за подпомагането на наказателно разследване във връзка с „тежки престъпления“ (член 4, параграф 1 и нов параграф 1а от Директивата). В настоящия контекст „тежки престъпления“ означава видовете престъпления, изброени в приложение I към Регламент (ЕС) 2016/794
                  13
                (член 2, параграф 12 от Директивата).
            
            
               ·Както е посочено по-горе, само ограничен набор от информация в централизираните регистри на банковите сметки, която е строго необходима за установяване дали обектът на разследване притежава сметка в банка и в кои банки, може да бъде предмет на достъп и търсене, включително чрез единната точка за достъп до РБС (например името на титуляря, номерът на банковата сметка) (член 4, параграф 2 във връзка с член 2, параграф 7). 
            
            
               ·Достъпът и търсенето, включително когато се осъществяват чрез единната точка за достъп до РБС, се извършват за всеки отделен случай от специално определени и оправомощени служители на всеки компетентен орган (член 5, параграфи 1 и 2). Държавите членки трябва да въведат мерки за гарантиране на сигурността на данните в съответствие с високи технологични стандарти за целите на упражняването на достъп и търсене на информация за банкови сметки (член 5, параграф 3).
            
            
               ·Трябва да се съхраняват записи за всеки достъп и търсене, включително когато се извършват чрез единната точка за достъп до РБС (член 6, параграф 1). Тези записи се проверяват редовно от длъжностните лица по защита на данните, които отговарят за централизираните регистри на банковите сметки, като при поискване се предоставят на компетентния надзорен орган (член 6, параграф 2). Записите могат да се използват само за мониторинг на защитата на данните, трябва да са защитени с подходящи мерки срещу неразрешен достъп и се заличават пет години след създаването им, освен ако не са необходими за процедури за мониторинг (член 6, параграф 3).
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма отражение върху бюджета на ЕС.
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               
                  В акта, който ще бъде изменен (Директива (ЕС) 2019/1153), вече се предвиждат подходящи мерки за мониторинг, докладване и оценка. 
               
            
            
               •Обяснителни документи (за директивите)
            
         
         
            
               
                  За предложението не се изисква да се предоставят обяснителни документи във връзка с транспонирането. 
               
            
            
               •Подробно разяснение на отделните разпоредби на предложението
            
            
               
                  С член 1 се изменя член 4 от Директива (ЕС) 2019/1153, като се предвиждат определени органи, компетентни за предотвратяването, разкриването, разследването или наказателното преследване на престъпления, на които се предоставят възможности за осъществяване на пряк достъп и търсене в централизирани регистри на банковите сметки на други държави членки чрез единната точка за достъп до РБС. 
               
               
                  С член 2 се определя крайният срок за транспонирането на новата директива от страна на държавите членки.
               
            
            
               2021/0244 (COD)
            
            
               Предложение за
            
            
               ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Директива (ЕС) 2019/1153 на Европейския парламент и на Съвета по отношение на достъпа на компетентните органи до централизираните регистри на банковите сметки чрез единната точка за достъп
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 87, параграф 2 от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  14
               , 
            
            
               като взеха предвид становището на Комитета на регионите
                  15
               ,
            
            
               в съответствие с обикновената законодателна процедура,
            
            
               като имат предвид, че:
            
            
               (1)Улесняването на достъпа до финансова информация е необходимо за предотвратяването, разкриването, разследването или наказателното преследване на тежки престъпления, включително тероризъм. По-специално бързият достъп до финансова информация е от решаващо значение за извършването на ефективни наказателни разследвания и за успешното проследяване и последващо конфискуване на средствата и облагите от престъпна дейност.
            
            
               (2)С Директива (ЕС) 2019/1153 на Европейския парламент и на Съвета
                  16
                на органите, компетентни за предотвратяването, разкриването, разследването или наказателното преследване на престъпления, които са определени от държавите членки, се предоставя възможност за достъп до информация за банкови сметки и търсене на такава информация при спазване на определени защитни мерки и ограничения. В Директива (ЕС) 2019/1153 информацията за банкова сметка се определя като определена информация, съдържаща се в централизираните автоматизирани механизми, които държавите членки създават в съответствие с Директива (ЕС) 2015/849 на Европейския парламент и на Съвета
                  17
               , посочени в Директива (ЕС) 2019/1153 като централизирани регистри на банковите сметки. 
            
            
               (3)Органите, определени съгласно Директива (ЕС) 2019/1153, включват най-малко службите за възстановяване на активи, като могат да включват и данъчни органи и органи за борба с корупцията, доколкото са компетентни за предотвратяването, разкриването, разследването или наказателното преследване на престъпления съгласно националното право. Съгласно посочената директива компетентните органи са оправомощени да осъществяват пряк достъп и търсене само в централизираните регистри на банковите сметки на държавата членка, която е определила тези органи.  
            
            
               (4)С Директива (ЕС) YYYY/XX на Европейския парламент и на Съвета
                  18
               , с която се заменя Директива 2015/849 на Европейския парламент и на Съвета
                  19
                и се запазват основните характеристики на системата, създадена с тази директива, се предвижда освен това, че централизираните автоматизирани механизми са взаимосвързани чрез единната точка за достъп до регистрите на банковите сметки (РБС), която ще бъде разработена и поддържана от Комисията. Съгласно Директива (ЕС) YYYY/XX обаче единствено ЗФР продължават да имат пряк достъп до централизираните автоматизирани механизми, включително чрез единната точка за достъп до РБС.
            
         
         
            
               (5)Като се имат предвид трансграничният характер на организираната престъпност и изпирането на пари, както и значението на съответната финансова информация за целите на борбата с престъпните дейности, включително чрез бързо проследяване, замразяване и конфискация на незаконно придобити активи, когато е възможно и целесъобразно, органите, компетентни за предотвратяването, разкриването, разследването или наказателното преследване на престъпления, които са определени съгласно Директива (ЕС) 2019/1153, следва да могат да осъществяват пряк достъп и търсене в централизираните регистри на банковите сметки на други държави членки чрез единната точка за достъп до РБС, въведена съгласно Директива (ЕС) YYYY/XX.
            
            
               (6)Защитните мерки и ограниченията, които вече са установени с Директива (ЕС) 2019/1153, следва да се прилагат и по отношение на възможностите за достъп и търсене на информацията за банкови сметки чрез единната точка за достъп до РБС, създадена с тази директива. Тези защитни мерки и ограничения включват ограниченията за органите, които имат правомощия за достъп и търсене на информация за банкови сметки, целите, за които може да се осъществяват достъп и търсене, видовете информация, която може да бъде предмет на достъп и търсене, изискванията, приложими за персонала на определените компетентни органи, сигурността на данните и воденето на записи за достъп и търсене. 
            
            
               (7)Всяко обработване на лични данни от компетентните органи във връзка с възможностите за достъп и търсене, установени с тази директива, е предмет на Директива (ЕС) 2016/680 на Европейския парламент и на Съвета
                  20
               . Следователно с настоящата директива се зачитат основните права и се спазват принципите, признати в член 6 от Договора за Европейския съюз и в Хартата на основните права на Европейския съюз, по-специално правото на неприкосновеност на личния и семейния живот и правото на защита на личните данни.
            
            
               (8)Като се има предвид, че целта на настоящата директива, а именно определените органи, компетентни за предотвратяването, разкриването, разследването или наказателното преследване на престъпления, да бъдат оправомощени да осъществяват достъп и търсене в централизираните регистри на банковите сметки на други държави членки чрез единната точка за достъп до РБС, създадена с Директива (ЕС) YYYY/XX, не може да бъде постигната в достатъчна степен от държавите членки, но може да бъде постигната на равнището на Съюза, Съюзът може да приеме мерки в съответствие с принципа на субсидиарност, установен в член 5 от Договора за Европейския съюз. В съответствие с принципа на пропорционалност, уреден в същия член, настоящата директива не надхвърля необходимото за постигането на тази цел.
            
            
               (9)[В съответствие с член 3 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, Ирландия е нотифицирала желанието си да участва в приемането и прилагането на настоящата директива.]
            
            
               [или] 
            
            
               [В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, Ирландия не участва в приемането на настоящата директива и не е обвързана от нея, нито от нейното прилагане.] 
            
            
               (10)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящата директива и не е обвързана от нея, нито от нейното прилагане.
            
            
               (11)Поради това Директива (ЕС) 2019/1153 следва да бъде съответно изменена.
            
            
               (12)В съответствие с член 42, параграф 1 от Регламент (ЕС) 2018/1725 на Европейския парламент и на Съвета
                  21
                беше проведена консултация с Европейския надзорен орган по защита на данните[, който даде становище на XX 2021 г.],
            
            
               ПРИЕХА НАСТОЯЩАТА ДИРЕКТИВА:
            
            
               Член 1
            
            
               В член 4 на Директива (ЕС) 2019/1153 се вмъква следният параграф:
            
            
                „1а. Държавите членки гарантират, че компетентните национални органи, определени съгласно член 3, параграф 1, разполагат с правомощието да осъществяват достъп и търсене, пряко и непосредствено, на информация за банкови сметки в други държави членки, която е налична чрез единната точка за достъп до регистрите на банковите сметки (РБС), въведена съгласно член XX от Директива (ЕС) YYYY/XX [новата Директива относно борбата с изпирането на пари], когато това е необходимо за изпълнението на задачите им за целите на предотвратяването, разкриването, разследването или наказателното преследване на тежки престъпления или за подпомагането на наказателно разследване във връзка с тежки престъпления, включително идентифициране, проследяване и замразяване на активи, свързани с такова разследване.“  
            
            
               Член 2
            
            
               1.Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно до [XXYY] [срокът за транспониране следва да бъде съгласуван с датата на прилагане, определена с новата Директива относно борбата с изпирането на пари за прилагането на разпоредбите за взаимното свързване на централизирания автоматизиран механизъм]. Те незабавно съобщават на Комисията текста на тези разпоредби.
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
         
         
            
               Член 4
            
            
               Адресати на настоящата директива са държавите членки в съответствие с Договорите.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        Съобщение на Комисията относно стратегията на ЕС за борба с организираната престъпност за периода 2021—2025 г. (COM(2021) 170, 14.4.2021 г.).
               
               
                  
                     (2)
                  
                        Това включва незаконни наркотици, трафик на хора, контрабанда на мигранти, измами (измами с ДДС, свързани с липсващи търговци, нарушаване на права върху интелектуална собственост, измама с храни), екологични престъпления (незаконно изхвърляне на отпадъци и нелегална търговия с дива флора и фауна), незаконни огнестрелни оръжия, незаконна търговия с тютюневи изделия, киберпрестъпност, организирана престъпност, засягаща собствеността (Study on Mapping the risk of serious and organised crime infiltration in legitimate businesses, март 2021 г., DR0221244ENN); 
                  https://data.europa.eu/doi/10.2837/64101
                  .
               
               
                  
                     (3)
                  
                        Европол, „Още ли се отплаща престъплението? Възстановяване на активи от престъпна дейност в ЕС — проучване на статистическа информация за периода 2010—2014 г.“, 2016 г.; 
                  https://www.europol.europa.eu/publications-documents/does-crimestill-pay
                  .
                   
               
               
                  
                     (4)
                  
                        Въз основа на рамкови решения 2003/757/ПВР и 2006/783 ПВР на Съвета, както и (към 19 декември 2020 г.) Регламент (ЕС) 2018/1805.
               
               
                  
                     (5)
                  
                        Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015, стр. 73).
               
               
                  
                     (6)
                  
                        Директива (ЕС) 2019/1153 на Европейския парламент и на Съвета от 20 юни 2019 г. за установяване на правила, с които се улеснява използването на финансова и друга информация за предотвратяването, разкриването, разследването или наказателното преследване на определени престъпления (ОВ L 186, 11.7.2019 г., стр. 122).
               
               
                  
                     (7)
                  
                        Предложение на Комисията за директива на Европейския парламент и на Съвета 2021/XX.
               
               
                  
                     (8)
                  
                        Юридическите или физическите лица в обхвата на Директивата относно борбата с изпирането на пари и спрямо които се прилагат правилата относно борбата с изпирането на пари и финансирането на тероризма.
               
               
                  
                     (9)
                  
                        Съобщение на Комисията относно план за действие за всеобхватна политика на Съюза за предотвратяване на изпирането на пари и финансирането на тероризма (C/2020/2800, 7.5.2020 г.).
               
               
                  
                     (10)
                  
                        Съобщение на Комисията относно Стратегията на ЕС за Съюза на сигурност (COM(2020) 605, 24.7.2020 г.).
               
               
                  
                     (11)
                  
                        Заключения на Съвета относно засилването на финансовите разследвания за борба с тежката и организираната престъпност, 17 юни 2020 г. (8927/20).
               
               
                  
                     (12)
                  
                        Резолюция на Европейския парламент от 10 юли 2020 г. относно всеобхватна политика на Съюза за предотвратяване на изпирането на пари и финансирането на тероризма — план за действие на Комисията и други неотдавнашни събития (2020/2686(RSP).
               
               
                  
                     (13)
                  
                        Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 135, 24.5.2016 г., стр. 53).
               
               
                  
                     (14)
                  
                        ОВ C ,  г., стр. .
               
               
                  
                     (15)
                  
                        ОВ C ,  г., стр. .
               
               
                  
                     (16)
                  
                        Директива (ЕС) 2019/1153 на Европейския парламент и на Съвета от 20 юни 2019 г. за установяване на правила, с които се улеснява използването на финансова и друга информация за предотвратяването, разкриването, разследването или наказателното преследване на определени престъпления, и за отмяна на Решение 2000/642/ПВР на Съвета (ОВ L 186, 11.7.2019 г., стр. 122).
               
               
                  
                     (17)
                  
                        Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015, стр. 73).
               
               
                  
                     (18)
                  
                        [Посочване на новата Директива относно борбата с изпирането на пари, след като бъде приета.]
               
               
                  
                     (19)
                  
                        Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015, стр. 73).
               
               
                  
                     (20)
                  
                        Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).
               
               
                  
                     (21)
                  
                        Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).